《紫云岩》
宋代·刘韐

万叠青山入画图，最高高处著浮屠。薄云弄日明还暗，小雨飞空有却无。

山鸟避人疑俗驾，道人好客点云腴。我来一笑忘尘虑，倒载归欤日欲晡。

作者简介：刘韐（一○六七～一一二七），字仲偃，崇安（今福建武夷山市）人。哲宗元祐九年（一○九四）进士。调丰城尉、陇城令。迁陕西转运使，擢集贤殿修撰。徽宗宣和初，提举崇福宫，起知越州。四年（一一二二），召为河北、河东宣抚参谋官。五年，知建州，改福州。寻知荆南。复守真定。钦宗靖康元年（一一二六），充河北、河东宣抚副使，继除京城四壁守禦使。京城不守，遣使金营，金人欲用之，不屈，于靖康二年自缢死，年六十一。高宗建炎初赠资政殿大学士，谥忠显。事见《宋名臣言行录续集》卷三，《宋史》卷四四六有传。今录诗二首。